b'\n_START_ARTICLE_\nTAREN\n_START_SECTION_\nToimemehhanism\n_START_PARAGRAPH_\nFosfoorgaanilised n\xc3\xa4rvim\xc3\xbcrgid toimivad organismis atset\xc3\xbc\xc3\xbclkoliinesteraasi inhibiitorina. Nad p\xc3\xa4rsivad p\xc3\xb6\xc3\xb6rdumatult ens\xc3\xbc\xc3\xbcm koliinesteraasi v\xc3\xb5imet lagundada neurotransmitter atset\xc3\xbc\xc3\xbclkoliini, mist\xc3\xb5ttu selle hulk suureneb kontrollimatult ning p\xc3\xb5hjustab lihasparal\xc3\xbc\xc3\xbcsi, spasme ja l\xc3\xb5puks surma._NEWLINE_TAREN sisaldab erinevaid aineid, mis m\xc3\xb5jutavad samuti koliinergilist s\xc3\xbcsteemi. Aprofeen on m-kolinoblokaator, mis vaatamata hulgaliselt tekkivale ja lagundamata atset\xc3\xbc\xc3\xbclkoliini hulgale blokeerib m-kolinoretseptorid, nii et atset\xc3\xbc\xc3\xbclkoliin ei saa sellega seostuda ega oma toimet avaldada. Et aprofeen blokeerib m-kolinoretseptorid, toimib ta muskariini antagonistina. Seet\xc3\xb5ttu v\xc3\xb5ib TARENi tarvitamine vales doosis v\xc3\xb5i ilma vajaduseta (m\xc3\xbcrgistuseta) kaasa tuua kolinoblokaatoritele omaseid k\xc3\xb5rvaltoimeid. _NEWLINE_Ka ts\xc3\xbcklodool on muskariini antagonist. Ta on s\xc3\xbcnteetiline m-kolinoretseptorite blokaator, mis avaldab ka n\xc3\xb5rka n-kolinoblokeerivat toimet. Samuti omab ts\xc3\xbcklodool antispastilist toimet silelihastele._NEWLINE_Karbakoliin on atset\xc3\xbc\xc3\xbclkoliini retseptori agonist. Selle aine eesm\xc3\xa4rk TARENi koosseisus on konkureerida fosfoorgaaniliste \xc3\xbchenditega atset\xc3\xbc\xc3\xbclkoliinesteraasiga seondumisel ning seet\xc3\xb5ttu hoida alles atset\xc3\xbc\xc3\xbclkoliinesteraasi v\xc3\xb5imet olemasolevat atset\xc3\xbc\xc3\xbclkoliini lagundada.'